CELEX: 32015D1027
Language: da
Date: 2015-06-23 00:00:00
Title: Rådets afgørelse (EU) 2015/1027 af 23. juni 2015 om ordningen for udstationerede eksperter i Generalsekretariatet for Rådet og om ophævelse af afgørelse 2007/829/EF

30.6.2015   
            
            
               DA
            
            
               Den Europæiske Unions Tidende
            
            
               L 163/40
            
         RÅDETS AFGØRELSE (EU) 2015/1027
   af 23. juni 2015
   om ordningen for udstationerede eksperter i Generalsekretariatet for Rådet og om ophævelse af afgørelse 2007/829/EF
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 240, stk. 2, og
   ud fra følgende betragtninger:
   
               (1)
            
            
               Udstationering af eksperter kan være nyttigt for Generalsekretariatet for Rådet (»generalsekretariatet«) i dets opgave med at bistå Det Europæiske Råd og Rådet i overensstemmelse med henholdsvis artikel 235, stk. 4, og artikel 240, stk. 2, i traktaten om Den Europæiske Unions funktionsmåde (TEUF), idet generalsekretariatet får adgang til de pågældende eksperters faglige viden og erfaring på højt niveau, særlig på områder, hvor der ikke umiddelbart er en sådan ekspertise til rådighed i generalsekretariatet.
            
         
               (2)
            
            
               Udvekslingen af faglig erfaring og viden om europæiske politikker bør støttes gennem midlertidig ansættelse af eksperter fra medlemsstaternes offentlige sektorer (»udstationerede nationale eksperter«) eller fra offentlige mellemstatslige organisationer (»IGO'er«).
            
         
               (3)
            
            
               Det er tanken, at udstationerede nationale eksperter under deres udstationering i generalsekretariatet indhenter viden, som vil hjælpe dem i udførelsen af deres arbejdsopgaver under fremtidige formandskaber for Rådet.
            
         
               (4)
            
            
               Eksperternes rettigheder og pligter bør sikre, at disse udelukkende udfører deres opgaver under hensyntagen til generalsekretariatets interesser.
            
         
               (5)
            
            
               Da eksperternes arbejde er af tidsbegrænset karakter, og de har en særlig status, bør de ikke handle på generalsekretariatets vegne, hvor dette handler som offentligretligt organ som fastlagt i traktaterne, dog med de undtagelser, der er fastsat i denne afgørelse.
            
         
               (6)
            
            
               Der bør fastsættes ansættelsesvilkår for eksperter, som bør gælde, uanset hvor budgetmidlerne til dækning af udgifterne kommer fra.
            
         
               (7)
            
            
               Eftersom den ordning, der fastsættes i denne afgørelse, bør erstatte den, der er fastsat i Rådets afgørelse 2007/829/EF (1), bør nævnte afgørelse ophæves, idet den dog fortsat skal finde anvendelse på de udstationeringer, der er i kraft på tidspunktet for nærværende afgørelses ikrafttræden.
            
         
               (8)
            
            
               Europa-Parlamentets og Rådets forordning (EU, Euratom) nr. 1023/2013 (2) ændrede vedtægten for tjenestemænd i Den Europæiske Union og ansættelsesvilkårene for de øvrige ansatte i Den Europæiske Union (»tjenestemandsvedtægten«), særlig arbejdsvilkår, ferie og orlov samt beregning af tillæg som fastsat i bilag VII dertil —
            
         VEDTAGET DENNE AFGØRELSE:
   KAPITEL I
   
      ALMINDELIGE BESTEMMELSER
   
   Artikel 1
   Anvendelsesområde
   1.   Den ordning, der fastsættes i denne afgørelse, gælder for eksperter, der opfylder betingelserne i artikel 2 og udstationeres til generalsekretariatet i Det Europæiske Råds og Rådets interesse, og som er enten:
   
               a)
            
            
               Udstationerede nationale eksperter, herunder eksperter, der udstationeres:
               
                           i)
                        
                        
                           af medlemsstaternes offentlige administration på nationalt eller regionalt plan
                        
                     
                           ii)
                        
                        
                           med generalsekretariatets tilladelse fra sag til sag fra en anden arbejdsgiver end en medlemsstats offentlige administration på nationalt eller regionalt niveau, hvis generalsekretariatets interesser berettiger, at der hentes specifik ekspertise ind som en midlertidig foranstaltning, forudsat at arbejdsgiveren:
                           
                                       —
                                    
                                    
                                       er et uafhængigt universitet eller en uafhængig forskningsorganisation, som ikke søger at skabe overskud til omfordeling, eller
                                    
                                 
                                       —
                                    
                                    
                                       udgør en del af den offentlige sektor som defineret i denne arbejdsgivers nationale ret.
                                    
                                 
                     Udstationerede nationale eksperter kan udstationeres omkostningsfrit.
            
         
               b)
            
            
               Eksperter, der udstationeres omkostningsfrit af en offentlig mellemstatslig organisation (»IGO«) (med undtagelse af EU-organer som omhandlet i tjenestemandsvedtægtens artikel 1a, stk. 2), i tilfælde, hvor der kræves overførsel af specifik viden eller ekspertise.
            
         2.   Artikel 18, 19 og 20 finder ikke anvendelse på eksperter, der udstationeres omkostningsfrit.
   Artikel 2
   Udstationeringsbetingelser
   Eksperter skal for at kunne udstationeres til generalsekretariatet:
   
               1)
            
            
               have arbejdet for deres arbejdsgiver som fastansat eller kontraktansat i mindst 12 måneder forud for deres udstationering
            
         
               2)
            
            
               forblive i arbejdsgiverens tjeneste i hele udstationeringsperioden
            
         
               3)
            
            
               have mindst tre års fuldtidserfaring med administrative, videnskabelige, tekniske, rådgivningsmæssige eller tilsynsmæssige opgaver, der er relevante for udførelsen af de opgaver, de bliver tildelt; før udstationeringen tilsender arbejdsgiveren generalsekretariatet en redegørelse for ekspertens beskæftigelse i de foregående 12 måneder
            
         
               4)
            
            
               være statsborgere i en medlemsstat
               uanset første afsnit kan eksperter, som ikke er statsborgere i en medlemsstat, udstationeres af en IGO; i sådanne særlige tilfælde sørger generalsekretariatet for, at der ikke er nogen interessekonflikt, og at uafhængigheden af og sammenhængen i generalsekretariatets politikker og aktiviteter sikres
            
         
               5)
            
            
               have et indgående kendskab til et officielt EU-sprog og tilfredsstillende kendskab til et andet sprog for at kunne udføre deres opgaver.
            
         Artikel 3
   Udvælgelsesprocedure
   1.   Eksperter udvælges efter en åben og gennemsigtig procedure, som nærmere fastlægges i overensstemmelse med artikel 32.
   Med forbehold af artikel 2, stk. 4, sker udstationering af eksperter på bredest muligt geografisk grundlag blandt medlemsstaternes statsborgere. Medlemsstaterne og generalsekretariatet samarbejder for at sikre, så vidt det overhovedet er muligt, ligelig ansættelse af mænd og kvinder og overholdelse af princippet om lige muligheder for mænd og kvinder.
   2.   En indkaldelse af interessetilkendegivelser sendes til medlemsstaternes faste repræsentationer eller IGO'en, som det måtte være hensigtsmæssigt. Indkaldelsen indeholder beskrivelsen af stillingerne, udvælgelseskriterierne og fristen for indgivelse af ansøgninger.
   3.   Alle ansøgninger indsendes til generalsekretariatet via medlemsstaternes faste repræsentationer eller IGO'ens afdeling for menneskelige ressourcer.
   4.   I ganske særlige og behørigt begrundede tilfælde kan generalsekretariatet i Det Europæiske Råds interesse beslutte, at en ekspert udvælges uden at følge udvælgelsesprocedurerne i stk. 1, 2 og 3.
   5.   Udstationeringen af eksperter sker med respekt af generalsekretariatets specifikke behov og budgetmæssige kapacitet.
   6.   Generalsekretariatet opretter en individuel sagsmappe for eksperten. Denne sagsmappe indeholder de relevante administrative oplysninger.
   Artikel 4
   Administrativ udstationeringsprocedure
   1.   Udstationering kommer i stand ved brevveksling mellem generaldirektøren for administrationen i generalsekretariatet og den pågældende medlemsstats faste repræsentation eller IGO'en, hvor det måtte være relevant. Den faste repræsentation underrettes også om udstationering fra IGO'er af statsborgere fra egen medlemsstat. Udstationeringsstedet og den ansættelsesgruppe, som eksperten skal tilhøre (AD eller AST som defineret i tjenestemandsvedtægten), angives i brevvekslingen. I brevvekslingen anføres også ekspertens overordnede i det generaldirektorat eller direktorat eller i den enhed eller afdeling, hvortil eksperten udstationeres, og en detaljeret beskrivelse af de arbejdsopgaver, eksperten skal udføre. En kopi af de bestemmelser, der gælder for eksperten, vedlægges denne brevveksling.
   2.   Omkostningsfri kortvarig udstationering af eksperter som omhandlet i kapitel IV kan tillades fra sag til sag. Denne tilladelse tager hensyn til ekspertens rekrutteringssted, det generaldirektorat, som eksperten udstationeres til, den geografiske balance, jf. artikel 3, stk. 1, andet afsnit, og de tilbudte opgaver.
   Artikel 5
   Udstationeringsperioden
   1.   Udstationeringsperioden er mindst seks måneder og højst to år. Den kan fornys en eller flere gange; den samlede periode må dog ikke være på over fire år.
   I ganske særlige tilfælde kan generaldirektøren for administrationen i generalsekretariatet dog på anmodning af den relevante generaldirektør i generalsekretariatet og efter forudgående aftale med arbejdsgiveren give tilladelse til en eller flere forlængelser af udstationeringen i op til yderligere to år ud over den periode på højst fire år, der er omhandlet i første afsnit.
   2.   Udstationeringsperioden fastsættes indledningsvist i den i artikel 4, stk. 1, omhandlede brevveksling. Den samme procedure gælder ved fornyelse eller forlængelse af udstationeringsperioden.
   3.   En ekspert, som tidligere har været udstationeret til generalsekretariatet, kan udstationeres på ny på følgende betingelser:
   
               a)
            
            
               eksperten opfylder fortsat udstationeringsbetingelserne i artikel 2
            
         
               b)
            
            
               der er forløbet en periode på mindst seks år fra den foregående udstationeringsperiodes udløb, inklusive eventuelle fornyelser og forlængelser, eller en eventuel efterfølgende ansættelseskontrakt med generalsekretariatet.
               Denne bestemmelse er ikke til hinder for, at generalsekretariatet kan ansætte en ekspert, inden der er gået seks år efter den foregående udstationeringsperiodes udløb, hvis ekspertens foregående udstationeringsperiode, inklusive eventuelle fornyelser og forlængelser, var på under seks år, men i dette tilfælde kan den nye udstationeringsperiode ikke være længere end den resterende del af den sidstnævnte periode på seks år.
            
         Artikel 6
   Arbejdsgiverens forpligtelser
   I hele udstationeringsperioden skal ekspertens arbejdsgiver fortsat:
   
               1)
            
            
               betale ekspertens løn
            
         
               2)
            
            
               være ansvarlig for alle ekspertens sociale rettigheder, navnlig social sikring, forsikring og pension, og
            
         
               3)
            
            
               med forbehold af artikel 10, stk. 2, litra d), opretholde ekspertens administrative status som enten fastansat tjenestemand eller kontraktansat og underrette generaldirektøren for administrationen i generalsekretariatet om ændringer i ekspertens administrative status som enten fastansat tjenestemand eller kontraktansat.
            
         Artikel 7
   Opgaver
   1.   Eksperter bistår generalsekretariatets tjenestemænd og øvrige ansatte og udfører de arbejdsopgaver, der bliver dem tildelt.
   De opgaver, som eksperten skal udføre, fastlægges efter fælles aftale mellem generalsekretariatet og arbejdsgiveren:
   
               a)
            
            
               under hensyntagen til interesserne i den tjenestegren i generalsekretariatet, som eksperten udstationeres til, og
            
         
               b)
            
            
               under hensyntagen til ekspertens kvalifikationer.
            
         2.   Arbejdsopgaver, der tildeles en ekspert, kan blandt andet omfatte analyser, undersøgelser, videndeling mellem administrationer, projektstyring og bistand til generalsekretariatets grupper og forberedende komitéer og udvalg.
   Uanset stk. 1, første afsnit, og dette stykkes første afsnit, kan generalsekretæren på forslag af generaldirektøren for den tjenestegren, som eksperten er tilknyttet, overdrage specifikke opgaver til eksperten og pålægge eksperten at deltage i en eller flere specifikke tjenesterejser efter at have sikret sig, at der ikke er interessekonflikter.
   3.   Eksperter deltager kun i tjenesterejser og møder:
   
               a)
            
            
               som ledsager af en af generalsekretariatets tjenestemænd eller øvrige ansatte, eller
            
         
               b)
            
            
               hvis den pågældende er alene, udelukkende som observatør eller med henblik på information.
            
         En ekspert kan ikke forpligte generalsekretariatet udadtil, medmindre den pågældende af generaldirektøren for den pågældende tjenestegren i generalsekretariatet har fået et særligt mandat i overensstemmelse med bestemmelserne for gennemførelse af denne afgørelse.
   4.   Kun generalsekretariatet kan godkende resultatet af det arbejde, som eksperten har udført.
   5.   De pågældende tjenestegrene i generalsekretariatet, ekspertens arbejdsgiver og eksperten sørger så vidt muligt for at undgåenhver aktuel eller potentiel interessekonflikt i forbindelse med ekspertens opgaver under udstationeringen. Derfor oplyser generalsekretariatet i rimelig tid eksperten og dennes arbejdsgiver om de planlagte opgaver og anmoder begge parter om skriftligt at bekræfte, at de ikke ser nogen grund til, at eksperten ikke skulle kunne få disse opgaver tildelt.
   Eksperten anmodes navnlig om at afgive erklæring om enhver potentiel konflikt mellem ekspertens familiemæssige forhold (særlig de nærmeste familiemedlemmers eller den udvidede families erhvervsaktiviteter eller ekspertens egne eller familiemedlemmers vigtigste finansielle interesser) og de planlagte arbejdsopgaver under udstationeringen.
   Arbejdsgiveren og eksperten forpligter sig til at meddele generalsekretariatet enhver ændret omstændighed i løbet af udstationeringen, der kan give anledning til interessekonflikter.
   6.   Når generalsekretariatet er af den opfattelse, at de arbejdsopgaver, der skal overdrages eksperten, kræver særlige sikkerhedsforanstaltninger, sikkerhedsgodkendes denne inden udstationeringen.
   7.   Hvis bestemmelserne i denne artikels stk. 2, 3 og 5 ikke overholdes, kan generalsekretariatet afslutte ekspertens udstationering, jf. artikel 10, stk. 2, litra c).
   Artikel 8
   Eksperternes rettigheder og pligter
   1.   I udstationeringsperioden handler eksperten med integritet. Navnlig:
   
               a)
            
            
               skal eksperten udføre sine tildelte opgaver og i øvrigt udelukkende have Det Europæiske Råds og Rådets interesser for øje
               eksperten må under udførelsen af sine opgaver især ikke modtage instrukser fra eller udføre aktiviteter for sin arbejdsgiver, for nogen regering eller for andre personer, private virksomheder eller offentlige organer
            
         
               b)
            
            
               skal eksperten afholde sig fra enhver handling og især enhver offentlig meningstilkendegivelse, som kan sætte vedkommendes stilling i generalsekretariatet i et dårligt lys
            
         
               c)
            
            
               skal en ekspert, der under udøvelsen af sine opgaver anmodes om at tage stilling til behandlingen eller udfaldet af et spørgsmål, som eksperten har en personlig interesse i, hvilket vil kunne anfægte dennes uafhængighed, informere sin overordnede herom
            
         
               d)
            
            
               må eksperten hverken alene eller i samarbejde med andre offentliggøre eller lade offentliggøre nogen tekst, som vedrører Unionens virksomhed, uden først at have indhentet tilladelse hertil på de betingelser og efter de regler, der gælder herfor i generalsekretariatet. Denne tilladelse kan kun nægtes, hvis den påtænkte offentliggørelse er af en sådan art, at Unionens interesser sættes på spil
            
         
               e)
            
            
               tilhører alle rettigheder til det arbejde, der er udført af eksperten som led i udførelsen af ekspertens opgaver, generalsekretariatet
            
         
               f)
            
            
               skal eksperten tage bopæl på udstationeringsstedet eller i en afstand derfra, som er forenelig med behørig udførelse af de tildelte opgaver
            
         
               g)
            
            
               bistår og rådgiver eksperten den overordnede, som vedkommende er tilknyttet, og er over for sin overordnede ansvarlig for udførelsen af de opgaver, som vedkommende pålægges.
            
         2.   Under og efter udstationeringsperioden udviser eksperten størst mulig diskretion med hensyn til de sagsforhold og oplysninger, eksperten har fået kendskab til under udøvelsen af eller i forbindelse med udøvelsen af sine opgaver. Eksperten må ikke på nogen måde videregive dokumenter eller oplysninger, som ikke allerede på lovligt vis er gjort offentligt tilgængelige, til ubeføjede personer eller anvende disse til personlige formål.
   3.   Ved udstationeringens afslutning er eksperten fortsat forpligtet til at handle med integritet og diskretion ved varetagelse af nye opgaver og ved accept af visse stillinger eller fordele.
   Derfor skal eksperten i en periode på tre år efter udstationeringsperioden straks informere generalsekretariatet om de pligter og opgaver, som kan give anledning til interessekonflikter i forhold til de arbejdsopgaver, som eksperten varetog i udstationeringsperioden.
   4.   Eksperten er underlagt generalsekretariatets gældende sikkerhedsbestemmelser, herunder databeskyttelsesreglerne og generalsekretariatets netværksbeskyttelsesregler. Eksperten er også underlagt reglerne for beskyttelse af Unionens finansielle interesser.
   5.   Hvis bestemmelserne i denne artikels stk. 1, 2 og 4 ikke overholdes i udstationeringsperioden, kan generalsekretariatet afslutte udstationeringen, jf. artikel 10, stk. 2, litra c).
   6.   Eksperten underretter straks skriftligt sin overordnede, hvis vedkommende i løbet af udstationeringsperioden bliver opmærksom på forhold, som giver anledning til at formode:
   
               a)
            
            
               at der eventuelt finder ulovlige handlinger sted, herunder svig eller korruption til skade for Unionens interesser, eller
            
         
               b)
            
            
               adfærd i forbindelse med udførelsen af arbejdsopgaver, som kan udgøre en alvorlig tilsidesættelse af forpligtelserne for tjenestemænd i Unionen eller for eksperter.
            
         Dette stykke gælder også, hvis der er tale om en alvorlig tilsidesættelse af en tilsvarende forpligtelse, der påhviler et medlem af en institution eller enhver anden person, som er i en institutions tjeneste eller udfører arbejde for denne.
   7.   Hvis den overordnede modtager underretning som omhandlet i denne artikels stk. 6, skal denne træffe de foranstaltninger, der er fastsat i artikel 22a, stk. 2, i tjenestemandsvedtægten. Artikel 22a, 22b og 22c i tjenestemandsvedtægten finder anvendelse på den overordnede i henhold til artikel 4, stk. 1, i nærværende afgørelse. Disse bestemmelser finder tilsvarende anvendelse på den berørte ekspert for at sikre, at ekspertens rettigheder respekteres.
   Artikel 9
   Suspension af udstationeringen
   1.   Efter skriftlig anmodning fra eksperten eller arbejdsgiveren og med sidstnævntes samtykke kan generalsekretariatet give tilladelse til suspension af en udstationering og fastsætte betingelserne herfor. Under en suspension:
   
               a)
            
            
               udbetales de i artikel 19 omhandlede godtgørelser ikke
            
         
               b)
            
            
               godtgøres de i artikel 20 omhandlede omkostninger kun, hvis suspensionen sker efter generalsekretariatets ønske.
            
         2.   Generalsekretariatet underretter arbejdsgiveren og den berørte medlemsstats faste repræsentation.
   Artikel 10
   Afslutning af udstationeringen
   1.   Med forbehold af stk. 2 kan udstationeringen afsluttes på anmodning af generalsekretariatet eller arbejdsgiveren med et varsel på tre måneder. Den kan ligeledes afsluttes på ekspertens anmodning med samme varsel og med forbehold af arbejdsgiverens og generalsekretariatets godkendelse.
   2.   Under visse særlige omstændigheder kan udstationeringen afsluttes uden varsel:
   
               a)
            
            
               af arbejdsgiveren, hvis dennes væsentlige interesser kræver det
            
         
               b)
            
            
               hvis generalsekretariatet og arbejdsgiveren begge kan tiltræde dette, efter at eksperten har forelagt dem en anmodning herom, når dennes væsentlige personlige eller faglige interesser kræver det
            
         
               c)
            
            
               af generalsekretariatet, hvis eksperten ikke overholder de forpligtelser, der påhviler denne i henhold til nærværende afgørelse; eksperten skal forinden have lejlighed til at fremsætte sine kommentarer;
            
         
               d)
            
            
               af generalsekretariatet i tilfælde af, at ekspertens administrative status som fastansat tjenestemand eller kontraktansat hos arbejdsgiveren ophører eller ændres. Eksperten skal forinden have lejlighed til at fremsætte sine kommentarer.
            
         3.   Hvis udstationeringen afsluttes i medfør af stk. 2, litra c), underretter generalsekretariatet straks arbejdsgiveren og den berørte medlemsstats faste repræsentation.
   KAPITEL II
   
      ARBEJDSVILKÅR
   
   Artikel 11
   Social sikring
   1.   Før udstationeringsperioden påbegyndes, attesterer arbejdsgiveren over for generalsekretariatet, at eksperten i hele udstationeringsperioden vil være omfattet af de sociale sikringsbestemmelser, der gælder for medlemsstatens offentlige administration eller IGO'en, hvor eksperten er ansat. Med henblik herpå fremsender medlemsstatens offentlige administration den attest, der er omhandlet i artikel 19, stk. 2, i Europa-Parlamentets og Rådets forordning (EF) nr. 987/2009 (3) (»personbåret dokument A1«), til generalsekretariatet. IGO'en fremsender en attest, der svarer til »personbåret dokument A1«, til generalsekretariatet, og den påviser, at udgifter til sundhedspleje i udlandet kan afholdes i henhold til de gældende sociale sikringsbestemmelser.
   2.   Eksperten er fra udstationeringens start omfattet af generalsekretariatets ulykkesforsikring. Generalsekretariatet udleverer et eksemplar af forsikringsvilkårene til eksperten den dag, den pågældende henvender sig til den ansvarlige tjenestegren i Generaldirektoratet for Administration for at opfylde formaliteterne i forbindelse med udstationeringen.
   3.   Hvis eksperten deltager i en tjenesterejse i medfør af artikel 7, stk. 3, og artikel 29, hvor der er behov for en supplerende eller specifik forsikring, afholdes udgifterne hertil af generalsekretariatet.
   Artikel 12
   Arbejdstid
   1.   Eksperten er omfattet af de i generalsekretariatet gældende regler for arbejds- og flekstid afhængigt af kravene til den stilling, som eksperten tildeles i generalsekretariatet.
   2.   Eksperten arbejder på fuld tid i hele udstationeringsperioden. På begrundet anmodning fra et generaldirektorat kan generalsekretariatet give en ekspert tilladelse til at arbejde på deltid efter aftale med arbejdsgiveren, såfremt det er foreneligt med generalsekretariatets interesser.
   3.   Hvis der gives tilladelse til deltidsarbejde, arbejder eksperten mindst halvdelen af den normale arbejdstid.
   4.   En ekspert kan modtage de godtgørelser i forbindelse med skifteholds- eller turnus- eller rådighedstjeneste, som gælder i generalsekretariatet.
   Artikel 13
   Fravær på grund af sygdom eller ulykke
   1.   Ved fravær på grund af sygdom eller ulykke giver en ekspert så hurtigt som muligt sin overordnede meddelelse herom og oplyser samtidig sin aktuelle adresse. Ved fravær i mere end tre på hinanden følgende dage skal eksperten aflevere en lægeerklæring og kan underkastes en lægeundersøgelse foranstaltet af generalsekretariatet.
   2.   Hvis fravær på grund af sygdom eller ulykke på højst tre dage over en periode på tolv måneder overstiger tolv dage, skal eksperten aflevere en lægeerklæring for ethvert nyt fravær på grund af sygdom eller ulykke.
   3.   Hvis fraværet på grund af sygdom eller ulykke er på over en måned eller længere end den periode, hvori eksperten har gjort tjeneste, idet kun den længste af disse to perioder tages i betragtning, ophører udbetaling af de i artikel 19, stk. 1 og 2, omhandlede godtgørelser automatisk. Dette stykke gælder ikke ved sygdom i forbindelse med graviditet. Fravær på grund af sygdom eller ulykke må ikke vare længere end den pågældende persons udstationering.
   4.   En ekspert, som bliver offer for en ulykke i forbindelse med arbejdet under udstationeringen, modtager dog fortsat den fulde godtgørelse, der er omhandlet i artikel 19, stk. 1 og 2, i hele den periode, vedkommende er uarbejdsdygtig, indtil udstationeringsperiodens udløb.
   Artikel 14
   Årlig ferie, særlig tjenestefrihed og fridage
   1.   Med forbehold af særlige bestemmelser i denne afgørelse er eksperten underlagt de gældende regler i generalsekretariatet med hensyn til årlig ferie, særlig tjenestefrihed og fridage.
   2.   Den tjenestegren, eksperten er tilknyttet, skal på forhånd give tilladelse til ferien.
   3.   På begrundet anmodning fra arbejdsgiveren kan generalsekretariatet tildele indtil to dages yderligere særlig tjenestefrihed i en tolvmåneders periode. Anmodningerne vurderes fra sag til sag.
   4.   De feriedage, der ikke er afholdt ved udstationeringsperiodens udløb, fortabes.
   5.   En ekspert, der er udstationeret for en periode på under seks måneder, kan efter begrundet anmodning indrømmes særlig tjenestefrihed efter beslutning truffet af generaldirektøren for den tjenestegren, vedkommende er tilknyttet. Denne særlige tjenestefrihed må ikke overstige tre dage i hele udstationeringsperioden., Tjenestegrenens generaldirektør hører inden indrømmelse af en sådan tjenestefrihed generaldirektøren for administrationen.
   Artikel 15
   Særlig tjenestefrihed til uddannelse
   Denne artikel finder anvendelse på eksperter, som er udstationeret i en periode på seks måneder eller mere.
   Uanset artikel 14, stk. 3, kan generalsekretariatet efter behørig begrundet anmodning fra arbejdsgiveren indrømme yderligere særlig tjenestefrihed med henblik på uddannelse i arbejdsgiverens regi af eksperten med henblik på dennes reintegrering. De i artikel 19 omhandlede godtgørelser udbetales ikke under denne yderligere særlige tjenestefrihed.
   Artikel 16
   Barselsorlov og fædreorlov
   1.   Eksperter er underlagt de gældende regler i generalsekretariatet med hensyn til barselsorlov og fædreorlov.
   2.   Når der i henhold til arbejdsgiverens nationale ret er fastsat en længere barselsorlov, kan udstationeringen på ekspertens anmodning og efter forudgående aftale med arbejdsgiveren suspenderes i den periode, der går ud over den barselsorlov, der tildeles af generalsekretariatet. Hvis det er i generalsekretariatets interesse, forlænges udstationeringen i så fald med en periode svarende til suspensionen.
   3.   Uanset stk. 1 kan eksperten efter forudgående aftale med arbejdsgiveren anmode om en suspension af udstationeringen, som omfatter hele barselsorloven. Hvis det er i generalsekretariatets interesse, forlænges udstationeringen i så fald med en periode svarende til suspensionen.
   4.   Stk. 2 og 3 finder også anvendelse ved adoption.
   Artikel 17
   Forvaltning og kontrol
   Generalsekretariatets Generaldirektorat for Administration og det generaldirektorat eller den tjenestegren, som eksperten er tilknyttet, er ansvarlige for forvaltningen af og kontrollen med arbejdstid og fravær i overensstemmelse med de regler og procedurer, der gælder i generalsekretariatet.
   KAPITEL III
   
      GODTGØRELSER OG UDGIFTER
   
   Artikel 18
   Beregning af godtgørelser og rejseudgifter
   1.   Med henblik på denne afgørelse fastsættes den udstationerede nationale eksperts rekrutteringssted, udstationeringssted og tilbagesendelsessted af generalsekretariatet på baggrund af stedernes geografiske position (breddegrad og længdegrad), som fastlagt af generalsekretariatets ansættelsesmyndighed i en hertil egnet database.
   2.   Den geografiske afstand, som omhandlet i artikel 19 og 20 i denne afgørelse, mellem udstationeringsstedet og rekrutterings- eller tilbagesendelsesstedet bestemmes af storcirkelafstanden mellem de to steder i henhold til deres bredde- og længdegrader baseret på WGS 84-koordinatsystemet (World Geodetic System 1984).
   3.   I denne afgørelse forstås
   
               a)
            
            
               rekrutteringsstedet som det sted, hvor den udstationerede nationale ekspert arbejdede for sin arbejdsgiver inden udstationeringen
            
         
               b)
            
            
               udstationeringsstedet som Bruxelles
            
         
               c)
            
            
               tilbagesendelsesstedet som det sted, hvor den udstationerede nationale ekspert skal udøve sin hovedbeskæftigelse efter afslutningen af udstationeringen.
            
         Rekrutteringsstedet fastsættes i den i artikel 4, stk. 1, omhandlede brevudveksling. Tilbagesendelsesstedet fastsættes på grundlag af en erklæring fra arbejdsgiveren.
   4.   Med henblik på denne artikel tages forhold i forbindelse med arbejde, der udføres af en udstationeret national ekspert for en anden medlemsstat end den, hvor udstationeringsstedet er beliggende, eller for en IGO, tages ikke i betragtning.
   Artikel 19
   Godtgørelser
   1.   En udstationeret national ekspert har i hele udstationeringsperioden ret til dagpenge, der tildeles efter samme kriterier som udlandstillægget for tjenestemænd, jf. artikel 4 i bilag VII til tjenestemandsvedtægten. Er disse kriterier opfyldt, udgør dagpengene 128,67 EUR. I modsat fald udgør de 32,18 EUR.
   2.   En udstationeret national ekspert har i udstationeringsperioden ret til en ekstra månedlig godtgørelse, der udbetales i henhold til nedenstående tabel:
   
               Geografisk afstand mellem rekrutteringssted og udstationeringssted
               (i km)
            
            
               Beløb i EUR
            
         
               0-150
            
            
               0,00
            
         
               > 150
            
            
               82,70
            
         
               > 300
            
            
               147,03
            
         
               > 500
            
            
               238,95
            
         
               > 800
            
            
               385,98
            
         
               > 1 300
            
            
               606,55
            
         
               > 2 000
            
            
               726,04
            
         3.   Godtgørelserne i denne artikels stk. 1 og 2 er også beregnet til at dække den udstationerede nationale eksperts flytteudgifter og de årlige rejseudgifter under udstationeringen. De udbetales for perioder med tjenesterejse, årlig ferie, barselsorlov, fædreorlov eller adoptionsorlov, særlig tjenestefrihed og fridage, som er bevilges af generalsekretariatet, jf. dog artikel 14, 15 eller 16. Hvis der gives tilladelse til deltidsarbejde, er den udstationerede nationale ekspert berettiget til forholdsmæssigt reducerede godtgørelser.
   4.   Ved udstationeringens start får en udstationeret national ekspert udbetalt et forskudsbeløb svarende til dagpenge for de første 75 dage i form af et engangsbeløb, hvorved retten til yderligere dagpenge ophører i denne periode. Hvis udstationeringen afsluttes inden udløbet af de 75 dage, er den udstationerede nationale ekspert forpligtet til at tilbagebetale et beløb, der svarer til den resterende del af nævnte periode.
   5.   Ved den brevveksling, der er omhandlet i artikel 4, stk. 1, underretter arbejdsgiveren generalsekretariatet om enhver udbetaling svarende til den i denne artikels stk. 1 og 2 omhandlede udbetaling, som den udstationerede nationale ekspert modtager. Disse udbetalinger fratrækkes de tilsvarende godtgørelser, der udbetales af generalsekretariatet til den udstationerede nationale ekspert.
   6.   Den ajourføring af vederlag og godtgørelser, der vedtages i medfør af artikel 65 og bilag XI til tjenestemandsvedtægten, gælder automatisk for den månedlige godtgørelse og dagpengene i måneden efter deres vedtagelse uden tilbagevirkende kraft. Efter tilpasningen offentliggøres de nye beløb i C-udgaven af Den Europæiske Unions Tidende.
   Artikel 20
   Rejseudgifter
   1.   Den udstationerede nationale ekspert har ret til en standardgodtgørelse af sine egne rejseudgifter ved begyndelsen af udstationeringen.
   2.   Standardgodtgørelsen baseres på et tillæg for hver kilometer af den geografiske afstand mellem rekrutteringsstedet og udstationeringsstedet. Godtgørelsen pr. kilometer fastsættes i overensstemmelse med artikel 7 i bilag VII til tjenestemandsvedtægten.
   3.   Den udstationerede nationale ekspert har ved udstationeringens udløb ret til at få godtgjort sine rejseudgifter til tilbagesendelsesstedet. Der kan ikke godtgøres et beløb, der er højere end det, den udstationerede nationale ekspert ville have ret til ved tilbagevenden til rekrutteringsstedet.
   4.   Rejseudgifterne for den udstationerede nationale eksperts familiemedlemmer godtgøres ikke.
   Artikel 21
   Tjenesterejser og udgifter i forbindelse med tjenesterejser
   1.   Eksperten kan sendes på tjenesterejse, jf. dog artikel 7, stk. 2 og 3.
   2.   Udgifter i forbindelse med tjenesterejser godtgøres i henhold til generalsekretariatets gældende bestemmelser.
   Artikel 22
   Uddannelse
   Eksperten har ret til at deltage i de uddannelseskurser, der afholdes af generalsekretariatet, hvis det er i generalsekretariatets interesse. Der tages hensyn til ekspertens rimelige interesse, navnlig med henblik på det fremtidige karriereforløb efter udstationeringen, når der træffes beslutning om, hvorvidt den pågældende kan deltage i uddannelseskurser.
   Artikel 23
   Administrative bestemmelser
   1.   Eksperten henvender sig den første dag af sin udstationering til den ansvarlige tjenestegren i Generaldirektoratet for Administration for at opfylde de nødvendige administrative formaliteter. Eksperten tiltræder enten den 1. eller den 16. i måneden.
   2.   Generalsekretariatet foretager udbetaling i euro til en bankkonto, der er åbnet i en bank i Unionen.
   KAPITEL IV
   
      OMKOSTNINGSFRIE EXPERTER, DER ER KORTVARIGT UDSTATIONERET
   
   Artikel 24
   Omkostningsfri kortvarig udstationering af eksperter
   1.   En højt specialiseret ekspert kan kortvarigt udstationeres omkostningsfrit til generalsekretariatet for at løse specifikke opgaver for en periode på højst seks måneder, som kan forlænges i overensstemmelse med artikel 25, stk. 1.
   Medmindre andet er aftalt mellem generalsekretariatet og den administration, der omkostningsfrit udstationerer eksperten kortvarigt, indebærer denne udstationering ikke, at generalsekretariatet udbetaler nogen godtgørelser eller dække nogen udgifter bortset fra dem, der er omhandlet i artikel 29, hvor det måtte være relevant.
   2.   Bestemmelserne i artikel 1-17, artikel 21-23 og 30-32 finder også anvendelse på nationale eksperter, der omkostningsfrit udstationeres kortvarigt, jf. dog artikel 25-29.
   3.   Med forbehold af artikel 8 skal eksperter, der omkostningsfrit er kortvarigt udstationeret, altid udvise en adfærd, som afspejler det forhold, at de er udstationeret til generalsekretariatet, og som aldrig må sætte deres stilling i generalsekretariatet i et dårligt lys.
   Artikel 25
   Fornyelse og forlængelse af omkostningsfri, kortvarig udstationering
   1.   Den periode, der er omhandlet i artikel 24, stk. 1, kan forlænges én gang med en periode på højst seks måneder. I ekstraordinære tilfælde kan generalsekretariatet dog beslutte at indrømme en forlængelse på over seks måneder.
   2.   Eksperter, der omkostningsfrit har været kortvarigt udstationeret, kan udstationeres til generalsekretariatet igen i overensstemmelse med bestemmelserne i denne afgørelse, forudsat at der er forløbet mindst et år mellem den foregående udstationeringsperiodes udløb og den nye udstationering.
   3.   I ganske særlige tilfælde kan den etårige periode, der er omhandlet i stk. 2, forkortes.
   Artikel 26
   Beskrivelse af opgaver
   1.   I den brevveksling, der er omhandlet i artikel 4, stk. 1, angives den person, der er ansvarlig i det generaldirektorat eller direktorat, den enhed eller anden afdeling, som den eksperten omkostningsfrit skal udstationeres til kortvarigt, og der gives en detaljeret beskrivelse af de opgaver, den pågældende skal løse.
   2.   En ekspert, der omkostningsfrit er udstationeret kortvarigt, modtager instrukser fra den ansvarlige person i henhold til stk. 1 om de bestemte opgaver, der skal udføres.
   Artikel 27
   Forsikring
   Med forbehold af artikel 29 og uanset artikel 11, stk. 2 og 3, er en ekspert, der omkostningsfrit udstationeres kortvarigt, omfattet af generalsekretariatets ulykkesforsikring i tilfælde, hvor arbejdsgiverens forsikring ikke dækker den samme risiko.
   Artikel 28
   Arbejdsvilkår
   1.   Uanset artikel 12, stk. 2, andet punktum, arbejder en ekspert, der omkostningsfrit er udstationeret kortvarigt, udelukkende på fuld tid i udstationeringsperioden.
   2.   Artikel 12, stk. 4, finder ikke anvendelse på en ekspert, der omkostningsfrit er udstationeret kortvarigt.
   3.   Artikel 14, stk. 3 og 5, finder ikke anvendelse på en ekspert, der omkostningsfrit er udstationeret kortvarigt. Efter begrundet anmodning kan en ekspert, der omkostningsfrit er udstationeret kortvarigt, dog indrømmes særlig tjenestefrihed efter beslutning truffet af generaldirektøren for den tjenestegren, som den omkostningsfrit kortvarigt udstationerede ekspert er tilknyttet. Denne særlige tjenestefrihed må ikke overstige tre dage i hele udstationeringsperioden. Tjenestegrenens generaldirektør hører inden indrømmelse af en sådan tjenestefrihed generaldirektøren for administrationen.
   Artikel 29
   Tjenesterejser
   1.   En ekspert, der omkostningsfrit er udstationeret kortvarigt, deltager i tjenesterejser uden for udstationeringsstedet, modtager godtgørelse efter gældende regler for godtgørelse af tjenesterejser for tjenestemænd, medmindre der er aftalt en anden ordning mellem generalsekretariatet og arbejdsgiveren.
   2.   Hvis generalsekretariatet inden for rammerne af en tjenesterejse tegner en særlig højrisikoforsikring for tjenestemænd, udvides denne til også at dække en ekspert, der omkostningsfrit er udstationeret kortvarigt, og som deltager i samme tjenesterejse.
   3.   En ekspert, som omkostningsfrit er udstationeret kortvarigt, og som deltager i en tjenesterejse uden for EU's område, er underlagt generalsekretariatets gældende sikkerhedsordninger for sådanne tjenesterejser.
   KAPITEL V
   
      KLAGER
   
   Artikel 30
   Klager
   En ekspert kan indgive en klage til den enhed i Generaldirektoratet for Administration, der er ansvarlig for klager og anmodninger i henhold til tjenestemandsvedtægten, over en retsakt, som er vedtaget af generalsekretæren for Rådet i henhold til denne afgørelse, og som er til skade for eksperten, med undtagelse af retsakter, der er en direkte følge af afgørelser truffet af arbejdsgiveren, uden at dette berører muligheden for efter udstationeringens begyndelse at indbringe klager på de betingelser og inden for de tidsfrister, der er fastsat i artikel 263 i TEUF.
   Klagen skal indbringes inden for en frist på to måneder. Fristen løber fra den dag, hvor afgørelsen meddeles den berørte person, og i alle tilfælde senest den dag, hvor den pågældende modtager sådan meddelelse. Generaldirektøren for administrationen meddeler den berørte person en begrundet beslutning inden for en frist på fire måneder fra den dag, hvor klagen er fremsat. Har eksperten ikke har modtaget svar på klagen inden for denne frist, anses dette som en stiltiende afvisning af klagen.
   KAPITEL VI
   
      AFSLUTTENDE BESTEMMELSER
   
   Artikel 31
   Afgivelse af oplysninger
   Alle medlemsstaternes faste repræsentationer underrettes årligt om antallet af eksperter i generalsekretariatet. Sådanne oplysninger omfatter endvidere:
   
               a)
            
            
               nationalitet på eksperter, der er udstationeret fra en IGO, jf. artikel 2, stk. 4, andet afsnit
            
         
               b)
            
            
               eventuelle fravigelser af udvælgelsesproceduren i overensstemmelse med artikel 3, stk. 4
            
         
               c)
            
            
               tildeling af alle eksperter
            
         
               d)
            
            
               enhver suspension og førtidig afslutning af eksperters udstationering, jf. artikel 9 og 10
            
         
               e)
            
            
               den årlige ajourføring af de udstationerede nationale eksperters godtgørelser i overensstemmelse med artikel 19.
            
         Artikel 32
   Delegation af beføjelser
   Alle de beføjelser, der overdrages til generalsekretariatet i medfør af denne afgørelse, udøves af generalsekretæren for Rådet. Generalsekretæren for Rådet bemyndiges til at uddelegere en af eller alle disse beføjelser til generaldirektøren for administrationen i generalsekretariatet.
   Artikel 33
   Ophævelse
   Rådets afgørelse 2007/829/EF ophæves. Artikel 2, stk. 1, og artikel 15 til 19 deri finder dog fortsat anvendelse på alle udstationeringer, der er i kraft på tidspunktet for nærværende afgørelses ikrafttræden, jf. dog artikel 34.
   Artikel 34
   Ikrafttræden og anvendelse
   Denne afgørelse træder i kraft på dagen for offentliggørelsen i Den Europæiske Unions Tidende.
   Den anvendes på enhver ny udstationering eller på en fornyelse eller forlængelse af en udstationering fra den første dag i måneden efter dens ikrafttræden.
   
      Udfærdiget i Luxembourg, den 23. juni 2015.
      
         
            På Rådets vegne
         
         E. RINKĒVIČS
         
            Formand
         
      
   
   
      (1)  Rådets afgørelse 2007/829/EF af 5. december 2007 om ansættelsesvilkårene for udstationerede nationale eksperter og militærpersoner i Generalsekretariatet for Rådet og om ophævelse af afgørelse 2003/479/EF (EUT L 327 af 13.12.2007, s. 10).
   
      (2)  Europa-Parlamentets og Rådets forordning (EU, Euratom) nr. 1023/2013 af 22. oktober 2013 om ændring af vedtægten for tjenestemænd i Den Europæiske Union og ansættelsesvilkårene for de øvrige ansatte i Den Europæiske Union (EUT L 287 af 29.10.2013, s. 15).
   
      (3)  Europa-Parlamentets og Rådets forordning (EF) nr. 987/2009 af 16. september 2009 om de nærmere regler til gennemførelse af forordning (EF) nr. 883/2004 om koordinering af de sociale sikringsordninger (EUT L 284 af 30.10.2009, s. 1).